***Poslovnik o delu častnega razsodišča***

*1. člen*

*Ta poslovnik določa postopke Častnega razsodišča OZVVS Kranj v primeru izrekanja disciplinskih ukrepov članom OZVVS Kranj, v skladu s 13. in 22. členom Statuta OZVVS Kranj.*

*2. člen*

*Častno razsodišče sestavljajo predsednik in 2 (dva) člana, ki jih izvoli glavni zbor OZVVS Kranj in deluje v skladu s pravilnikom o ČRS ZVVS.*

*Funkciji člana častnega razsodišča in predsedstva sta nezdružljivi.*

 *3. člen*

 *Disciplinske kršitve, ki jih obravnava častno razsodišče, so:*

* *hujše kršitve določb Statuta OZVVS Kranj,*
* *nevestno, lahkomiselno sprejemanje ali ne izvrševanje sprejetih zadolžitev in sklepov organov OZVVS Kranj,*
* *dejanja, ki kakorkoli škodujejo ugledu ali so v nasprotju z interesi OZVVS Kranj.*

 4. člen

*Disciplinski ukrepi, ki jih v skladu s tem pravilnikom in oceno teže disciplinske kršitve izreče častno razsodišče, so:*

* *ustni opomin,*
* *javni opomin,*
* *opomin pred izključitvijo*
* *izključitev iz OZVVS Kranj.*

*5. člen*

*Postopek pred častnim razsodiščem se uvede zoper posameznega člana OZVVS Kranj na zahtevo predsedstva, nadzornega odbora ali najmanj 10 (deset) članov OZVVS Kranj.*

*Zahteva za postopek mora biti pisna in vročena tudi članu zoper katerega se zahteva uvedba disciplinskega postopka.*

*6. člen*

*Častno razsodišče mora obvestiti člana OZVVS Kranj o uvedbi disciplinskega postopka z vročitvijo pisne zahteve 14 dni pred začetkom disciplinskega postopka.*

*Član OZVVS Kranj, proti kateremu je uveden disciplinski postopek, se ima pravico zagovarjati in predlagati dokaze.*

*7. člen*

*Častno razsodišče odloča na sejah, ki jo sklicuje in vodi predsednik častnega razsodišča, v primeru zadržanosti pa eden od članov častnega razsodišča.*

*Častno razsodišče mora člana opozoriti, da bo odločalo o disciplinskem ukrepu v njegovi odsotnosti, če se seje ne bo udeležil iz upravičenih razlogov.*

*8. člen*

*Na seji častnega razsodišča se izvajajo dokazi po predlogu iz zahteve za uvedbo disciplinskega postopka in obrambe člana, proti kateremu je uveden disciplinski postopek. Po lastni presoji lahko častno razsodišče izvede tudi druge dokaze in zasliši priče. Postopek na I. stopnji mora biti končan v 30 dneh od uvedbe.*

*Po končanem dokaznem postopku častno razsodišče sprejme svojo pisno odločitev o izreku diciplinskega ukrepa na osnovi ugotovljene kršitve.*

*9. člen*

*Častno razsodišče odloča s sklepom, ki mora vsebovati uvod, izrek, obrazložitev in pouk o pravnem postopku.*

 *Poleg podatkov, ki jih mora vsebovati po zakonu o upravnem postopku, mora sklep vsebovati tudi ime in priimek predsednika in članov častnega razsodišča, ki so sodelovali pri odločanju.*

*Pisni sklep podpiše predsednik častnega razsodišča oziroma oseba, ki je vodila disciplinski postopek in se izda v dveh izvodih, od katerih se eden vroči članu, zoper katerega je bil uveden disciplinski postopek, drugi izvod se arhivira pri OZVVS Kranj.*

*10. člen*

*O poteku seje častnega razsodišča se piše skrajšani zapisnik, ki ga podpišejo prisotni člani častnega razsodišča in zapisnikar.*

*Na seji častnega razsodišča lahko poleg članov častnega razsodišča sodelujejo tudi druge osebe, vendar te nimajo pravice glasovanja.*

*Administrativno in strokovno pomoč pri delu častnega razsodišča zagotavlja predsedstvo OZVVS Kranj.*

*11. člen*

*Zoper odločitev častnega razsodišča je dovoljena pritožba na glavni zbor OZVVS Kranj, ki o pritožbi odloča na svojem prvem rednem glavnem zboru. Odločitev glavnega zbora je dokončna.*

*12. člen*

*Ta pravilnik v skladu z 27.členom Statuta OZVVS Kranj sprejme predsedstvo OZVVS Kranj in začne veljati z dnem sprejema.*

 *Kranj, 12.04.2017 Predsednik*

 *Anton REŠEK*